**LĒMUMS**

Liepājā

|  |  |
| --- | --- |
| 2024. gada 17. oktobrī | Nr.415/10  (prot. Nr.10, 29.§) |

Par zemesgabala Strazdu ielā 12A,

blakus nekustamajam īpašumam

Strazdu ielā 12, daļas iznomāšanu

Lai racionāli rīkotos ar pašvaldības mantu, kura šobrīd netiek izmantota pašvaldības funkciju izpildei, un daļēji atrisinātu daudzdzīvokļu māju iedzīvotāju automašīnu novietošanas problēmu, kā arī, lai veicinātu iekšpagalmu sakārtošanu mikrorajonos, pamatojoties uz Pašvaldību likuma 73. panta ceturto daļu, Publiskas personas finanšu līdzekļu un mantas izšķērdēšanas novēršanas likuma 3. panta pirmās daļas 2. punktu, Ministru kabineta 2018. gada 19. jūnija noteikumu Nr.350 “Publiskas personas zemes nomas un apbūves tiesības noteikumi” 28. punktu, 29.1. un 30.1. apakšpunktu, izskatot dzīvokļu īpašnieku biedrības “Strazds 12” 2024. gada 29. jūlija iesniegumu, Liepājas valstspilsētas pašvaldības Nekustamo īpašumu jautājumu konsultatīvās komisijas 2024. gada 9. septembra priekšlikumu (sēdes protokols Nr.15) un Liepājas valstspilsētas pašvaldības domes pastāvīgās Attīstības komitejas 2024. gada 10. oktobra lēmumu (sēdes protokols Nr.10), Liepājas valstspilsētas pašvaldības dome **nolemj:**

1. Iznomāt dzīvokļu īpašnieku biedrībai “Strazds 12” (reģistrācijas Nr.40008131616; juridiskā adrese: Strazdu iela 12-13, Liepāja) uz 5 (pieciem) gadiem zemesgabala Strazdu ielā 12A (kadastra Nr.1700 011 0346), blakus nekustamajam īpašumam Strazdu ielā 12, daļu 350 m2 platībā (pielikumā) teritorijas labiekārtošanai un autostāvvietu ierīkošanai dzīvojamās mājas Strazdu ielā 12 iedzīvotājiem.

2. Liepājas Nekustamā īpašuma pārvaldei sagatavot līguma projektu par lēmuma 1. punktā minētā zemesgabala Strazdu ielā 12A, blakus nekustamajam īpašumam Strazdu ielā 12, daļas iznomāšanu, iekļaujot tajā šādus nosacījumus:

2.1. Liepājas valstspilsētas pašvaldība neatbild par nomnieka ieguldījumiem un izdevumiem, apsaimniekojot iznomāto zemesgabala daļu;

2.2. nomnieks maksā nomas maksu 1,5% apmērā no zemesgabala kadastrālās vērtības gadā atbilstoši iznomātajai platībai, bet ne mazāk kā valstī noteikto;

2.3. nomnieks papildus nomas maksai maksā valstī noteikto pievienotās vērtības nodokli;

2.4. nomnieks šā līguma darbības laikā maksā visus nodokļus un nodevas, kas paredzēti vai tiks paredzēti Latvijas Republikas normatīvajos aktos un kas attiecas uz iznomāto zemesgabala daļu;

2.5. nomnieks atbild par visu zemesgabala daļā esošo pazemes un virszemes inženiertehnisko apgādes tīklu saglabāšanu, kā arī nodrošina ekspluatācijas dienestu darbiniekiem iespēju brīvi piekļūt inženiertehniskās apgādes tīkliem;

2.6. nomnieks atbilstoši ārējos normatīvajos aktos noteiktajai kārtībai nodrošina iznomātās un piegulošās teritorijas uzturēšanu kārtībā;

2.7. nomnieks apņemas viena gada laikā no līguma noslēgšanas dienas iesniegt Liepājas būvvaldē atbilstošu projekta dokumentāciju.

3. Lēmuma 1. punktā minētajai zemesgabala daļai kadastra vērtēšanas vajadzībām noteikt lietošanas mērķi – atsevišķi nodalītas atklātas autostāvvietas (kods 11 05).

4. Pilnvarot Liepājas Nekustamā īpašuma pārvaldes vadītāju parakstīt zemes nomas līgumu, kā arī bez atsevišķa Liepājas valstspilsētas pašvaldības domes lēmuma parakstīt vienošanos par zemes nomas līguma izbeigšanu līguma pirmstermiņa izbeigšanas gadījumos.

5. Gadījumā, ja dzīvokļu īpašnieku biedrības “Strazds 12” vainas dēļ līgums par lēmuma 1. punktā minētā zemesgabala Strazdu ielā 12A, blakus nekustamajam īpašumam Strazdu ielā 12, daļas nomu netiek noslēgts viena mēneša laikā no lēmuma pieņemšanas dienas, lēmums zaudē spēku.

6. Liepājas valstspilsētas pašvaldības izpilddirektora vietniekam īpašumu jautājumos kontrolēt lēmuma izpildi.

|  |  |  |
| --- | --- | --- |
| Priekšsēdētājs | | Gunārs Ansiņš |
| Nosūtāms: | Liepājas Nekustamā īpašuma pārvaldei, nomniekam | |